b'\n_START_ARTICLE_\nHalifax, Nova \xc5\xa0kotska\n_START_SECTION_\nZgodovina\n_START_PARAGRAPH_\nKraj so ustanovili britanski naseljenci leta 1749, ko je bila pod vodstvom Edwarda Cornwallisa postavljena utrjena stalna naselbina, kot protiute\xc5\xbe francoskemu Louisbourgu nekoliko severno. Ime so mu dali po Georgeu Montaguju Dunku, 2. grofu Halifaxa. Prvi val prebivalstva je \xc5\xa1tel 1200 naseljencev. Uradno ustanovno listino je Halifax dobil leta 1842. Zaradi ugodnega naravnega pristani\xc5\xa1\xc4\x8da je \xc5\xbee zgodaj postal pomembno opori\xc5\xa1\xc4\x8de britanske Kraljeve vojne mornarice in eden najbolj utrjenih krajev imperija izven Velike Britanije. Britanci so nadzor nad pristani\xc5\xa1\xc4\x8dem leta 1906 prepustili Kanadi. Tudi med prvo in drugo svetovno vojno je imelo vodilno vlogo kot najpomembnej\xc5\xa1a baza vojne mornarice v dr\xc5\xbeavi. Kljub temu, da med vojno ni bil nikoli napaden, je Halifax mo\xc4\x8dno prizadela katastrofalna eksplozija 6. decembra 1917, posledica tr\xc4\x8denja tovorne ladje, polne eksploziva, v kateri je bil obalni predel prakti\xc4\x8dno v celoti poru\xc5\xa1en._NEWLINE_V letih 1969 in 1996 se je Halifax ob\xc4\x8dutno pove\xc4\x8dal na ra\xc4\x8dun \xc5\xa1irjenja administrativne meje, ki je zaobjela okoli\xc5\xa1ka, prej samostojna naselja.'